P. Hrušovský, podpredseda NR SR: (2002-05-28):
M. Andel, podpredseda NR SR: Dámy a páni, budeme pokračovať v našom rokovaní. Pristúpime k prvému čítaniu o návrhu skupiny poslancov Národnej rady Slovenskej republiky na vydanie ústavného zákona, ktorým sa dopĺňa Ústava Slovenskej republiky č. 460/1992 Zb. v znení neskorších zmien a doplnkov vykonaných ústavnými zákonmi. Priatelia, prosím, keď rokuje alebo ide rokovať poslanecké grémium, to neznamená... Skúsme byť trošku disciplinovaní a keď chcete, aby sme robili racionálne, no tak robme racionálne, alebo dáme 15 - 20 minút prestávku? Ale to je zbytočné! Dobre, v poriadku, dámy a páni, vyhlasujem 10-minútovú prestávku. Pokračovať budeme po rokovaní poslaneckého grémia. (10-minútová prestávka.) M. Andel, podpredseda NR SR: Takže, dámy a páni, budeme pokračovať v našom rokovaní. Pristúpime k prvému čítaniu o návrhu skupiny poslancov Národnej rady Slovenskej republiky na vydanie ústavného zákona, ktorým sa dopĺňa Ústava Slovenskej republiky č. 460/1992 Zb. v znení neskorších zmien a doplnkov vykonaných ústavnými zákonmi. Návrh ústavného zákona ste dostali ako tlač č. 1370. Návrh na pridelenie návrhu zákona na prerokovanie výborom Národnej rady máte v rozhodnutí predsedu Národnej rady pod číslom 1519. Teraz dávam slovo poslancovi Viliamovi Oberhauserovi a prosím ho, aby za skupinu poslancov návrh zákona uviedol. Áno? V. Oberhauser, poslanec: Vážený pán podpredseda, vážené panie poslankyne, páni poslanci, skupina poslancov Národnej rady Slovenskej republiky predkladá návrh na vydanie ústavného zákona, ktorým sa dopĺňa Ústava Slovenskej republiky v znení neskorších zmien a doplnkov vykonaných ústavnými zákonmi v tom smere, aby sa riešila otázka v prípade, ak poslanec, v dvoch prípadoch, otázka straty mandátu. Cieľom predkladateľov je, vieme, že poslanci Národnej rady na začiatku volebného obdobia alebo v priebehu volebného obdobia, ak nastupujú ako náhradníci, skladajú poslanecký sľub. M. Andel, podpredseda NR SR: Priatelia, skutočne, veľmi ma to mrzí, že vás musím upozorňovať. Skutočne, ak váš kolega tu prednáša návrh zákona a vás to nebaví, alebo potrebujete sa porozprávať, choďte mimo rokovaciu miestnosť. Pán kolega, môžem pokračovať. Verím, že naši kolegovia nás pochopili. V. Oberhauser, poslanec: Ďakujem. Ide o to, že v tomto poslaneckom sľube sa poslanci zaväzujú k vernosti Slovenskej republike, k plneniu povinností v záujme občanov, k dodržiavaniu ústavy a ostatných zákonov ako aj k tomu, že ich budú uvádzať do života. V ústave je riešená sankcia voči tým poslancom, ktorí sľub odmietnu, ale nie je riešená sankcia voči tým, ktorí závažným spôsobom porušia sľub, ktorý zložili. Medzi obyvateľstvom je veľmi negatívna reakcia voči tomu, že vidia, že mnohí poslanci nedodržujú zákony alebo doslova postupujú v rozpore so zákonmi. A jednoducho žiadajú občania, aby poslanec, ktorý nedodržiava zákony, ktorý postupuje v rozpore so zákonmi, aby so voči nemu konalo, aby stratil mandát. Preto skupina poslancov prichádza s návrhom, aby dôvodom pre stratu poslaneckého mandátu bolo aj konanie poslanca v rozpore so zákonmi a pri porušení poslaneckého sľubu. Viete, mnohokrát tu boli diskusie o tom, že imunita poslanca, či nie je príliš rozsiahla, či netreba ubrať z imunity poslanca. My si myslíme, že z imunity poslanca uberať nie je potrebné v tom zmysle, že imunita chráni poslanca pred politickým prenasledovaním a má zamedziť tomu, že ak by nastalo niečo také, aby jednoducho poslanec nebol vydieraný zo strany vládnej moci. Aby jednoducho vládna moc nemohla manipulovať s poslancami. Ale na druhej strane situácia by nemala byť taká, aby poslanec verejne porušoval ústavu a zákony a aby tu nebolo žiadnej autority, ktorá ho v tomto zmysle usmerní. Preto navrhujeme, aby bola strata mandátu aj z takéhoto titulu, keď poslanec vedome koná v rozpore s ústavou a so zákonmi, na svojom konaní trvá, aby Národná rada mohla rozhodnúť, že v takomto prípade mu svojím uznesením odoberá mandát poslanca. Druhým veľmi kritizovaným javom spoločnosti je zmena politickej príslušnosti poslancov v priebehu volebného obdobia. Isteže, demokracia sa tvorila tých dvanásť rokov a politické sily sa kryštalizovali, ale v súčasnej dobe sa končí volebné obdobie a nastupujeme do nového volebného obdobia. Tento zákon sa vlastne môže schváliť na poslednom rokovaní Národnej rady v tomto volebnom období. Tým pádom, keby sme prijali tieto pravidlá, vlastne dávame dopredu signál aj pre tie politické strany, ktoré idú do volieb, aj pre všetkých účastníkov na kandidátnych listinách, že v priebehu budúceho volebného obdobia nebudú môcť meniť príslušnosť k politickej strane. Občania totiž veľmi negatívne vnímajú, že poslanec je zvolený za určitú politickú stranu do parlamentu, kde sa zaväzuje presadzovať určitý politický program, a zrazu v priebehu volebného obdobia prestúpi do inej politickej strany a presadzuje úplne iný politický program ako ten, za ktorý bol zvolený do parlamentu. Čiže ide o vytvorenie pravidiel pre budúce funkčné obdobie, aby v prípade, keď si predstavíme, že napríklad by zo Strany maďarskej koalície zrazu prestúpil niekto do SNS, tak to by bolo také prekvapenie, že by sme asi všetci spadli z nôh, ťažko by sme však mohli očakávať, že by presadzoval program Slovenskej národnej strany. (So smiechom.) Takže aj vo vlastnom záujme by sme boli radšej, keby každý zostal vo svojej politickej strane a vytvoril občanom pocit stability, že jeho program, s ktorým ho schválil, bude naozaj presadzovať celé volebné obdobie. Zase aby niekto.... (Ruch v rokovacej sále) Vzhľadom na to, že... (Hlas v rokovacej sále.) Vidíte, dokonca aj predsedajúci vás vyzval, takže myslím si, že je to správne, že poslanci by nemali prestupovať z jednej politickej strany do druhej v priebehu volebného obdobia a treba pre budúce volebné obdobie vytvoriť podmienky stabilného prostredia, (Hlas v rokovacej sále.) v ktorom... Áno! Ale v priebehu volebného obdobia je potrebné, aby naozaj veci boli stabilizované. Egytulés, ako sa to volalo? Maďarská nezávislá iniciatíva, Maďarská koalícia, maďarská a tak ďalej Takže je naozaj potrebné, aby občan už konečne mal istotu, a vedel, že táto politická strana s týmto politickým programom a s týmito poslancami bude pôsobiť celé volebné obdobie. Imperatívny mandát to nie je, lebo môže zostať nezávislým poslancom a v tom prípade jednoznačne nedochádza k niečomu takému, ktorým by sa dalo upodozrievať z imperatívneho mandátu. Vážení páni poslanci, vzhľadom na to, že návrh zákona je jasný, verím, že ho podporíte. Ak ho nepodporíte, tak zrejme vám na tom nezáleží, aby v budúcom volebnom období bol stabilnejší parlament. Ďakujem vám. M. Andel, podpredseda NR SR: Ďakujem vám za uvedenie návrhu zákona. Teraz dávam slovo spravodajcovi, ktorého určil navrhnutý gestorský výbor, a to ústavnoprávny, poslancovi pánovi Petrovi Kresákovi. Pán kolega, nech sa páči, máte slovo.